ปิดปรับปรุงระบบ “เป๋าตัง” รองรับผู้ใช้ “คนละครึ่ง-เราเที่ยวด้วยกัน”
ธนาคารกรุงไทยแจ้งปิดปรับปรุงระบบแอปฯ เป๋าตังตั้งแต่ 00.00 -06.00 น. วันที่ 17 ธ.ค. นี้
16 ธ.ค. 2563

นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า เนื่องจากในวันที่ 16 ธ.ค. 2563 เป็นวันแรกที่เปิดให้ลงทะเบียนโครงการคนละครึ่งเฟส 2 ส่งผลให้มีผู้ใช้บริการแอปพลิเคชัน “เป๋าตัง” จำนวนมาก ทั้งผู้ที่ลงทะเบียนใหม่จำนวน 5 ล้านราย และผู้ได้รับสิทธิในเฟสแรกจำนวน 10 ล้านราย ที่เข้ามาดูข้อมูลรับสิทธิเพิ่ม 500 บาท จึงมีข้อมูลค้างในระบบส่งผลกระทบให้ระบบจำนวนมาก ทำให้ระบบมีความหน่วงสูง ธนาคารกรุงไทยจึงปิดให้บริการแอปฯชั่วคราว เพื่อเคลียร์ข้อมูลที่ค้างอยู่ พร้อมดำเนินการปรับปรุงระบบ ให้มีประสิทธิภาพยิ่งขึ้น รองรับผู้ใช้งานคนละครึ่งและเราเที่ยวด้วยกัน โดยขณะนี้แอปฯกลับมาใช้งานได้ตามปกติแล้ว
สำหรับผู้ที่ลงทะเบียนคนละครึ่งเฟส 2 ให้รอ SMS ยืนยัน ภายใน 3 วันทำการ แล้วจึงเข้ามายืนยันตัวตนในแอปฯเป๋าตังในภายหลัง ส่วนผู้ที่ได้รับสิทธิในเฟสแรกแนะนำว่า ยังไม่ต้องรีบกดเข้ามารับสิทธิเพิ่ม 500 บาท ในแอปฯเป๋าตัง เนื่องจากสามารถกดรับสิทธิได้ถึง 31 มี.ค. 2564 โดยในส่วนเงินเพิ่ม 500 บาทนั้น จะเริ่มใช้ได้ในวันที่ 1 ม.ค. 2564 เช่นเดียวกับผู้ได้รับสิทธิเฟส 2
ทั้งนี้เพื่อปรับปรุงระบบให้มีประสิทธิภาพมากขึ้น ธนาคารจะปิดระบบปรับปรุงอีกครั้ง ตั้งแต่เวลา 00.00 -06.00 น. วันที่ 17 ธ.ค. 2563 จึงขออภัยในความไม่สะดวกในครั้งนี้ และเพื่ออำนวยความสะดวกให้กับลูกค้าที่ไม่สามารถยืนยันตัวตนโครงการคนละครึ่ง ผ่านแอปพลิเคชันเป๋าตังได้ ธนาคารได้เพิ่มช่องทางการยืนยันตัวตน ผ่านตู้ ATM กรุงไทย สีเทา กว่า 3,300 ตู้ทั่วประเทศ โดยนำบัตรประชาชนไปทำรายการด้วยตัวเอง ทั้งนี้ สามารถค้นหาที่ตั้งตู้ ATM กรุงไทยสีเทา ผ่านแอปพลิเคชัน Google Map โดยพิมพ์ "ATM กรุงไทย ยืนยันตัวตน" ที่ช่องค้นหา นอกจากนี้ ยังสามารถยืนยันตัวตนได้ที่สาขาธนาคารกรุงไทยทุกสาขาทั่วประเทศกว่า 1,000 แห่ง